ธปท.ไม่ห่วงหุ้นไทยลงแรงชี้เป็นไปตามตลาดโลก
ธปท.ชี้ตลาดหุ้นลดลงแรงไม่น่าห่วง เนื่องจากเป็นไปตามภาวะตลาดโลก ด้านผลกระทบต่อเสถียรภาพเศรษฐกิจยังต้องติดตามทั้งระยะสั้น-ยาว
24 ส.ค. 2558

ธปท.ชี้ตลาดหุ้นลดลงแรงไม่น่าห่วง เนื่องจากเป็นไปตามภาวะตลาดโลก ด้านผลกระทบต่อเสถียรภาพเศรษฐกิจยังต้องติดตามทั้งระยะสั้น-ยาว
เมื่อวันที่ 24 ส.ค. นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า การปรับตัวของตลาดหลักทรัพย์ไทยที่ลดลงแรงในวันนี้ เป็นสิ่งที่คาดหมายได้ เนื่องจากเป็นการปรับตัวในทิศทางเดียวกับตลาดหลักทรัพย์อื่นๆ ทั่วโลก ส่วนการะปรับลดลงจนทำให้มูลค่าหุ้นลดลงค่อนข้างมากจะส่งผลต่อเสถียรภาพการเงินโดยรวมหรือไม่นั้น ในการประเมินผลกระทบต่อภาพรวมของเศรษฐกิจควรพิจารณาด้วยความระมัดระวัง คำนึงถึงทั้งในระยะสั้นและระยะยาว ไม่ให้น้ำหนักกับปัจจัยหนึ่งปัจจัยใดมากเกินไปโดยเฉพาะในตลาดหุ้นซึ่งเป็นการปรับตัวที่มีความอ่อนไหวที่อาจผันผวนได้ในระยะสั้น
"ภาวะดังกล่าวมีผลต่อเงินทุนเคลื่อนย้ายหรือไม่นั้น ทางด้านตลาดการเงินในประเทศยังเคลื่อนไหวสอดคล้องกับตลาดการเงินในภูมิภาค สำหรับการประมาณการตัวเลขเศรษฐกิจไทยโดย ธปท. นั้น จะอยู่ในในรายงานนโยบายการเงิน ซึ่งจะมีการเผยแพร่ในวันที่ 25 ก.ย.นี้"นายจิรเทพกล่าว
ทั้งนี้ ตลาดหุ้นไทยวันนี้ปิดตลาดในภาคเช้าที่ระดับ 1,313.18 จุด ลดลงไป 52.43 จุด หรือ 3.84% ซึ่งเป็นไปตามทิศทางตลาดหุ้นทั่วโลกและทิศทางตลาดหุ้นในภูมิภาคที่ต่างก็ปรับลดลงเช่นกัน ขณะที่ค่าเงินบาทปรับตัวอ่อนค่าลงไปเคลื่อนไหวที่ระดับ 35.79 บาท/เหรียญสหรัฐ จากช่วงเช้าที่เปิดตลาดที่ระดับ 35.72 บาท/เหรียญสหรัฐ